In nomine Domini, amen. Anno Incarnationis ejusdem millesimo trecentesimo quarto, mense aprilis ante Pascha, nos Hugoninus de Crenes, domicellus, et Guillermeta ejus uxor, filia quondam domini Hemonis de Santenayo, militis, notum facimus universis presentibus et futuris quod nos considerantes et attendentes servicia et curialitates que et quas dilectus noster Robertus Buchepot, castellanus de Moncenix, nobis longo tempore exhibuit, quare nos conjuges predicti in recompensationem premissorum, capimus, tenemus et retinemus a dicto Roberto et suis heredibus in feodum perpetuum quoddam pratum dictum prey Moron, situm in finagio Sancti Benigni supra Dehunam, inter pratum relicte et liberorum Girardi Surras, et pratum liberorum Constantini et Johannis do Tertre juxta Dehunam, et quod feodum predictum damus dicto Roberto et suis heredibus sine aliqua reclamatione a nobis in dicto feodo decetero facienda. Promittimus etiam nos predicti conjuges dictum pratum tenere in feodum perpetuum a dicto Roberto et suis heredibus et de ipso tanquam domino feodali desservire, et tenemus et promittimus sub obligatione, etc. Actum in presentia Milonis, notarii de Moncenix, Guillermini de Crenes, domicelli, Guioneti nepotis Johannis de Ponte Blanziaci et Perroti dicti Moines de Communes servientis dicti Hugonis, testium ad hoc vocatorum, anno et mense predictis.